(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΚΕ΄

Δευτέρα 14 Νοεμβρίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Ανακοινώνεται ότι τη συνεδρίαση παρακολουθούν μαθητές από το 6ο Δημοτικό Σχολείο Καστοριάς, σελ.
2. Επί διαδικαστικού θέματος, σελ.
3. Επί προσωπικού θέματος, σελ.
4. Ανακοινώνεται ότι η Επιτροπή Οικονομικών της Βουλής καταθέτει την έκθεσή της στο σχέδιο προϋπολογισμού δαπανών της Βουλής, οικονομικού έτους 2017 και στον απολογισμό δαπανών της Βουλής, οικονομικού έτους 2015, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Κατάθεση αναφορών, σελ.
2. Συζήτηση επικαίρων ερωτήσεων:
 α) Προς τον Υπουργό Υγείας, σχετικά με τον κίνδυνο διακοπής λειτουργίας της Ενδοκρινολογικής Κλινικής του Νοσοκομείου Νίκαιας « Άγιος Παντελεήμονας», σελ.
 β) Προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, σχετικά με την εισαγγελική έρευνα για την επιβολή των capital controls, σελ.
 γ) Προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την καθυστέρηση καταβολής των συντάξεων των ενστόλων από το Γενικό Λογιστήριο του Κράτους, μετά την ένταξή τους στον Ενιαίο Φορέα Κοινωνικής Ασφάλισης (ΕΦΚΑ), σελ.

Γ. ΝΟΜΟΘΕΤΙΚΗ ΕΡΓΑΣΙΑ
Κατάθεση σχεδίου νόμου:

Οι Υπουργοί Οικονομικών, Οικονομίας, Ανάπτυξης και Δικαιοσύνης, Διαφάνειας και Ανθρωπίνων Δικαιωμάτων κατέθεσαν στις 11/11/2016 σχέδιο νόμου: «Εναρμόνιση της νομοθεσίας με την Οδηγία 2014/17/ΕΕ του Ευρωπαϊκού Κοινοβουλίου και του Συμβουλίου της 4ης Φεβρουαρίου 2014, σχετικά με τις συμβάσεις πίστωσης για καταναλωτές για ακίνητα που προορίζονται για κατοικία και την τροποποίηση της Οδηγίας 2008/48/ΕΚ και άλλες διατάξεις αρμοδιότητας Υπουργείου Οικονομικών», σελ.

ΠΡΟΕΔΡΕΥΩΝ

ΚΡΕΜΑΣΤΙΝΟΣ Δ. , σελ.

ΟΜΙΛΗΤΕΣ

Α. Επί διαδικαστικού θέματος:
ΑΡΑΜΠΑΤΖΗ Φ. , σελ.
ΚΡΕΜΑΣΤΙΝΟΣ Δ. , σελ.

Β. Επί προσωπικού θέματος:
ΑΡΑΜΠΑΤΖΗ Φ. , σελ.

Γ. Επί των επικαίρων ερωτήσεων:
ΑΡΑΜΠΑΤΖΗ Φ. , σελ.
ΚΑΤΣΑΦΑΔΟΣ Κ. , σελ.
ΚΟΝΤΟΝΗΣ Χ. , σελ.
ΜΑΝΩΛΑΚΟΥ Δ. , σελ.
ΠΕΤΡΟΠΟΥΛΟΣ Α. , σελ.
ΠΟΛΑΚΗΣ Π. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΚΕ΄

Δευτέρα 14 Νοεμβρίου 2016

Αθήνα, σήμερα στις 14 Νοεμβρίου 2016, ημέρα Δευτέρα και ώρα 18.00΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Αντιπροέδρου αυτής κ. **ΔΗΜΗΤΡΙΟΥ ΚΡΕΜΑΣΤΙΝΟΥ**.

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, αρχίζει η συνεδρίαση.

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Μάριο Κάτση, Βουλευτή Θεσπρωτίας, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει η σελίδα 1α)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει η σελίδα 1β)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι η Επιτροπή Οικονομικών της Βουλής καταθέτει την έκθεσή της στο σχέδιο προϋπολογισμού δαπανών της Βουλής, οικονομικού έτους 2017 και στον απολογισμό δαπανών της Βουλής, οικονομικού έτους 2015.

Επίσης, οι Υπουργοί Οικονομικών, Οικονομίας, Ανάπτυξης και Δικαιοσύνης, Διαφάνειας και Ανθρωπίνων Δικαιωμάτων κατέθεσαν στις 11-11-2016 σχέδιο νόμου: «Εναρμόνιση της νομοθεσίας με την Οδηγία 2014/17/ΕΕ του Ευρωπαϊκού Κοινοβουλίου και του Συμβουλίου της 4ης Φεβρουαρίου 2014, σχετικά με τις συμβάσεις πίστωσης για καταναλωτές για ακίνητα που προορίζονται για κατοικία και την τροποποίηση της Οδηγίας 2008/48/ΕΚ και άλλες διατάξεις αρμοδιότητας Υπουργείου Οικονομικών».

Παραπέμπεται στην αρμόδια Διαρκή Επιτροπή.

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Αρχίζουμε με την δεύτερη με αριθμό 187/8-11-2016 επίκαιρη ερώτηση πρώτου κύκλου της Βουλευτού Β΄ Πειραιά του Κομμουνιστικού Κόμματος Ελλάδας κ. Διαμάντως Μανωλάκου προς τον Υπουργό Υγείας, σχετικά με τον κίνδυνο διακοπής λειτουργίας της ενδοκρινολογικής κλινικής του Νοσοκομείου Νίκαιας «Άγιος Παντελεήμονας».

Θα απαντήσει ο Αναπληρωτής Υπουργός κ. Πολάκης.

Κυρία Μανωλάκου, έχετε τον λόγο για δύο λεπτά.

**ΔΙΑΜΑΝΤΩ ΜΑΝΩΛΑΚΟΥ:** Ευχαριστώ, κύριε Πρόεδρε.

Κύριε Υπουργέ, η ενδοκρινολογική κλινική στο Νοσοκομείο της Νίκαιας εδώ και χρόνια αντιμετωπίζει προβλήματα, λόγω της υποστελέχωσης, για να εξυπηρετήσει αυξημένες ανάγκες του νοσοκομείου. Τώρα είναι μπροστά στον κίνδυνο να σταματήσει η λειτουργία της, γιατί ο διευθυντής συνταξιοδοτείται και δεν θα υπάρχει επιστημονικός υπεύθυνος, ώστε να λειτουργήσει η μονάδα, αφού έχουν απομείνει δύο επικουρικοί γιατροί, από τους οποίους η μία στις 25 Νοεμβρίου, δηλαδή, σε δέκα μέρες, απολύεται. Ταυτόχρονα, τρεις ειδικευόμενοι που είναι οι γιατροί θα φύγουν και θα αναγκαστούν να συνεχίσουν την ειδικότητά τους σε κάποιο άλλο νοσοκομείο.

Οι αρνητικές επιπτώσεις θα είναι άμεσες, αφού η συγκεκριμένη κλινική εξυπηρετεί καθημερινά δεκάδες ασθενείς στα εξωτερικά ιατρεία, παρακολουθεί χρόνιους ασθενείς και ταυτόχρονα καλύπτει ανάγκες με ενδοκρινολογικά προβλήματα που νοσηλεύονται σε άλλες κλινικές του νοσοκομείου. Επίσης, διαθέτει και τέσσερις κλίνες για νοσηλεία, που καλύπτονται από μία νοσηλεύτρια, η οποία, βεβαίως, δεν ανήκει σε αυτό το τμήμα, αλλά στην Α΄ παθολογική. Βλέπετε, δηλαδή, πόσες ελλείψεις υπάρχουν και πάμε σε χειρότερες καταστάσεις.

Ελλείψεις, βεβαίως, υπάρχουν και σε άλλα τμήματα και σε άλλες κλινικές του νοσοκομείου. Η σημερινή κατάσταση θα χειροτερέψει, λόγω της σταδιακής απόλυσης επικουρικών γιατρών, των οποίων οι συμβάσεις λήγουν τους επόμενους μήνες. Βεβαίως, η αιτία αυτή της υποστελέχωσης και της χειροτέρευσης είναι ότι η Κυβέρνηση προσπαθεί να εξοικονομήσει κονδύλια από τον κρατικό προϋπολογισμό κόβοντας από την υγεία, προκειμένου να ενισχύσει επιχειρηματικούς ομίλους. Γι’ αυτό υπάρχουν τόσες μεγάλες ελλείψεις.

Εμείς αυτό που σας ζητάμε -αν θέλετε το απαιτούμε- είναι να καλυφθεί άμεσα η θέση του διευθυντή ενδοκρινολογικής κλινικής, προκειμένου να μην κλείσει το συγκεκριμένο τμήμα, να ενισχυθεί ακόμα περισσότερο η ενδοκρινολογική κλινική και το Νοσοκομείο της Νίκαιας, με πρόσληψη του αναγκαίου προσωπικού, πλήρους αποκλειστικής απασχόλησης και μονιμοποίηση όλων των επικουρικών γιατρών και των άλλων εργαζόμενων.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ πολύ.

Κύριε Υπουργέ έχετε τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ευχαριστώ πολύ, κύριε Πρόεδρε.

Κυρία Μανωλάκου, ευχαριστώ για την ερώτηση.

Θα είμαι πολύ συγκεκριμένος. Πρώτον, όντως υπάρχει πρόβλημα, διότι αυτή η κλινική διέθετε εδώ και πολύ καιρό έναν μόνο ειδικευμένο. Οι άλλοι είχαν αποχωρήσει τα προηγούμενα χρόνια, είτε με συνταξιοδότηση είτε γιατί επέλεξαν το ιδιωτικό επάγγελμα. Έχει ενισχυθεί με δύο επικουρικούς γιατρούς. Υπάρχει αυτήν τη στιγμή διαδικασία, που θα ολοκληρωθεί τις επόμενες μέρες, για μετάταξη μιας συναδέλφισσας η οποία δουλεύει στο νοσοκομείο, αλλά απέκτησε την ειδικότητα της ενδοκρινολογίας και θα διοριστεί με μετάταξη ως επιμελήτρια Β΄ εκεί. Αυτή η διαδικασία έχει ξεκινήσει από τον Οκτώβριο και ολοκληρώνεται τις επόμενες μέρες. Επίσης, με αφορμή αυτήν την κένωση θέσης διευθυντή, είμαστε σε συνεννόηση με τον κ. Βερναρδάκη και ενημερώθηκε και η κ. Γεροβασίλη για το εξής: Στο παράλληλο πρόγραμμα προβλέψαμε να μπορεί να προκηρύσσεται η θέση ενός συντονιστή διευθυντή -ή διευθυντή που συνταξιοδοτείται από το σύστημα υγείας-, έξι μήνες πριν τη διαδικασία, πριν να έλθει αυτή η ημέρα. Δυστυχώς, το πράγμα κόλλησε -αλλά θα ξεκολλήσει-, στη γραφειοκρατική σκλήρυνση του Γενικού Λογιστηρίου. Ο κρατικός προϋπολογισμός προβλέπει κονδύλι γι’ αυτόν που υπηρετεί. Αν εγώ είμαι μόνιμος γιατρός του ΕΣΥ και συνταξιοδοτούμαι στις 5 Ιανουαρίου του 2017, μέσα στον κρατικό προϋπολογισμό έχει προβλεφθεί πίστωση για μένα για όλο το 2017.Απλά όταν θα συνταξιοδοτηθώ, θα ενημερωθεί το Γενικό Λογιστήριο για να σταματήσει τη μισθοδοσία μου.

Αυτή, λοιπόν, η πρόσληψη, αυτή η θέση εργασίας προβλέπεται στον κρατικό προϋπολογισμό. Άρα, αυτό το οποίο ετοιμάζουμε τώρα με την κ. Γεροβασίλη είναι ότι αυτόματα θα δίνεται η έγκριση της προκήρυξης των θέσεων που συνταξιοδοτούνται από τη στιγμή που προβλέπονται από τον κρατικό προϋπολογισμό, γιατί θέλουμε οι επτακόσιες εξήντα θέσεις μόνιμων γιατρών που προκηρύξαμε πέρσι και οι δύο χιλιάδες που ήδη είναι στη διαδικασία να προκηρυχθούν για του χρόνου, να προστεθούν στο σύστημα και όχι να ισορροπήσουν θέσεις που αποχωρούν.

Βέβαια, αυτό τη δίνει τη δυνατότητα διότι, όπως ξέρετε, από 31-12-2015 το ιατρικό δυναμικό, που υπηρετεί στα δημόσια νοσοκομεία φεύγει από το όριο του 1 προς 5. Δεν υπάρχει η δέσμευση ότι φεύγουν πέντε και προσλαμβάνεται ένας. Δεν υπάρχει πια αυτό για το ιατρικό δυναμικό. Ο λόγος είναι ότι δεν μπορεί από τη μια μεριά να επικρέμεται πάνω από την κεφαλή του ελληνικού κράτους το πρόστιμο γιατί δεν τηρούμε το ωράριο των γιατρών και την ίδια στιγμή, ενώ εξασφαλίζουμε τις πιστώσεις, να μην μας αφήνουν να διορίζουμε νέους μόνιμους γιατρούς.

Για το μεσοδιάστημα που θα χρειαστεί μέχρι την προκήρυξη της θέσης του διευθυντή, θα καλυφθεί το θέμα με μετακίνηση σε διευθυντική θέση κάποιου επιμελητή Α΄ ή διευθυντή από την υγειονομική περιφέρεια. Δεν πρόκειται να σταματήσει ούτε η εκπαίδευση των ειδικευόμενων, ούτε πρόκειται να σταματήσει η λειτουργία του νοσοκομείου.

Στη δευτερολογία μου θα σας απαντήσω πιο συνολικά για κάποια πράγματα, που αφορούν το νοσοκομείο. Αυτό πάντως θα γίνει και η καινούργια επιμελήτρια Β΄ θα έλθει και θα καλυφθεί προσωρινά η θέση με μετακίνηση κάποιου γιατρού, που θα αναλάβει την επιστημονική διεύθυνση και θα προκηρυχθεί με τον τρόπο που είπα και δεν αφορά αυτή τη θέση μόνο, αλλά αφορά αρκετές θέσεις σ’ όλη την Ελλάδα. Το επόμενο διάστημα μπορούμε να προκηρύξουμε τη θέση από πιο νωρίς για διευθυντές που προσεγγίζουν το όριο των εξήντα επτά ετών.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Η κ. Μανωλάκου έχει τον λόγο για να δευτερολογήσει.

**ΔΙΑΜΑΝΤΩ ΜΑΝΩΛΑΚΟΥ:** Κύριε Υπουργέ, δεν αμφισβητώ τον προγραμματισμό σας, αν και έχει αργήσει. Το λέω αυτό γιατί το διοικητικό συμβούλιο του Νοσοκομείου της Νίκαιας ήδη από τον Μάρτιο με ομόφωνη απόφαση σάς ενημέρωνε και ζητούσε την πλήρωση της θέσης. Βεβαίως, δεν είναι μία θέση. Δύο θέσεις θα εκκενωθούν. Είναι και η επίκουρος γιατρός και ο διευθυντής. Συνεπώς, ήδη ήταν λειψή η στελέχωση. Τουλάχιστον να αναπληρωθούν αυτές οι δύο θέσεις. Είναι μία κλινική, που δουλεύει πάνω από τις δυνάμεις της. Αυτό φαίνεται, αν θέλετε, και από την κίνηση στα περιστατικά που έχει και από το πόσους ασθενείς εξυπηρετεί.

Σας πληροφορώ ότι από επίσημα στοιχεία της κίνησης των εξωτερικών ιατρείων για το 2015, το ενδοκρινολογικό τμήμα κάλυψε πάνω από τις δυνατότητές του, πάνω από το κανονικό πρόγραμμα που είχε κατά 133% σε διαβητολογικά και ενδοκρινολογικά περιστατικά. Αυτό δείχνει πόσο αναγκαία είναι η διατήρηση και η ενίσχυση της κλινικής με προσωπικό.

Τι μας ανησυχεί; Θα σας το πω καθαρά. Φεύγει ένας διευθυντής ο οποίος είναι έμπειρος. Για να μπορεί να παραδώσει αυτός ο άνθρωπος, πρέπει ήδη το προσωπικό που θα πάει να έχει ένα χρονικό διάστημα συνεργασίας για να μπορεί να μπει πολύ γρήγορα στη διαδικασία.

Και ένα δεύτερο: Λέτε ότι θα γίνει μία μετακίνηση για το μεσοδιάστημα από την υγειονομική περιφέρεια. Εδώ δεν ζητάτε μετακίνηση, αλλά να καλυφθεί μία από τις «τρύπες» που υπάρχουν, όχι δημιουργώντας μία άλλη «τρύπα». Εδώ είναι ανάγκη η προκήρυξη για κάλυψη του κενού, αυτό που ομόφωνα το διοικητικό συμβούλιο του νοσοκομείου ζήτησε πριν από οκτώ μήνες. Είναι ανάγκη να γίνουν γρήγορα που προσλήψεις που ανακοινώσατε.

Σας λέω ότι στις 25 Νοέμβρη φεύγει μια επικουρική. Ταυτόχρονα αυτό φαίνεται και από τη σημερινή –αν θέλετε- μεγάλη κινητοποίηση των νοσοκομειακών ιατρών, αλλά και των δεκάδων συλλόγων, συνδικάτων, λαϊκών επιτροπών. Σας πληροφορώ ότι για να διατηρηθεί η ενδοκρινολογική κλινική του Νοσοκομείου της Νίκαιας έχουν κινητοποιηθεί όχι μόνο οι γιατροί του νοσοκομείου και το νοσηλευτικό προσωπικό, αλλά και οι λαϊκές επιτροπές από τη Νίκαια, το Κερατσίνι, το Πέραμα, τη Δραπετσώνα. Με αυτήν την έννοια ζητάμε άμεσα και γρήγορα, όχι μόνο να γίνουν οι διορισμοί, αλλά να μην απολυθεί κανένας επικουρικός, δεδομένου ότι έχει αποκτήσει την εμπειρία της μονάδας στην οποία δουλεύει.

Αν και η κριτική μας δεν είναι προσωπική, αλλά γίνεται στην Κυβέρνηση συνολικά, σε εσάς, κύριε Πολάκη, θα επικαλεστώ ότι υπήρξατε γιατρός στο Κρατικό της Νίκαιας. Ξέρετε ότι είναι ένα νοσοκομείο που εξυπηρετεί εργατικές, λαϊκές γειτονιές που η φτώχεια έχει αυξηθεί εξαιτίας της πολιτικής και της δικής σας και των προηγούμενων και η κατάσταση έχει χειροτερέψει. Συνεπώς, το να υπάρχει κρατικό δημόσιο νοσοκομείο καλά στελεχωμένο είναι αναγκαιότητα, δεν είναι πολυτέλεια.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Παρακαλώ, κύριε Υπουργέ, έχετε τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Λοιπόν, ακούστε με, κυρία Μανωλάκου. Πρώτον, η επικουρική συνάδελφος της οποίας θα λήξει η θητεία σε λίγο θα αντικατασταθεί άμεσα, γιατί η διαδικασία έχει απλοποιηθεί. Γίνεται πλέον από την υγειονομική περιφέρεια και όχι από το Υπουργείο Υγείας. Πιστώσεις υπάρχουν άφθονες για τους επικουρικούς γιατρούς. Μάλιστα δεν θα καλυφθούν και όλες όσες έχουμε προβλέψει και ειδικά στην πρωτοβάθμια. Μέσα από μια διαδικασία η οποία θα κρατήσει από μία εβδομάδα έως δέκα μέρες ή θα πάει η ίδια, εάν δεν υπάρχει άλλος στη λίστα, ή θα πάει άλλος, εάν υπάρχει άλλος στη λίστα.

Επίσης να ξέρετε ότι έχουμε παρατείνει τη θητεία περίπου πεντακοσίων τριάντα επικουρικών γιατρών οι οποίοι ήρθαν από τα προηγούμενα χρόνια και οι οποίοι, εάν αποχωρούσαν μαζεμένοι στις 31-12-2015, τότε που προσπαθούσαμε με τα πρώτα μας βήματα να σταθεροποιήσουμε το σύστημα, πραγματικά θα είχαμε πολύ μεγάλο πρόβλημα.

Έχουμε διορίσει άλλους χίλιους διακόσιους τέτοιους γιατρούς που κάποιοι έχουν διοριστεί με διετή και τριετή θητεία. Και τώρα θα πω και συγκεκριμένα νούμερα για το Κρατικό της Νίκαιας, γιατί μου γαργαλίσατε ευαίσθητες χορδές και έχω πλήρη επίγνωση του τι συμβαίνει. Επίσης, να σας πω ότι δεν προκηρύξαμε τη θέση του διευθυντή, γιατί σε αυτές τις επτακόσιες εξήντα θέσεις θέλαμε να βάλουμε νέο δυναμικό και προκηρύξαμε θέσεις επιμελητών Β΄ ανά την Ελλάδα.

Συγκεκριμένα για τη Νίκαια, ξέρω πολύ καλά αυτό το νοσοκομείο. Άφησα δέκα χρόνια από τη ζωή μου και από την ψυχή μου εκεί. Είναι από τους χώρους που έχω αγαπήσει όσο τίποτα στη ζωή μου και θα πω κάποια πράγματα. Το 2015 το Κρατικό της Νίκαιας –κακώς- είχε προγραμματιστεί να επιχορηγηθεί με 18.436.00 ευρώ από τον κρατικό προϋπολογισμό από την κυβέρνηση Σαμαρά - Βενιζέλου. Εμείς, τέλος του 2015 και με όλο αυτό που τραβήξαμε το 2015 με τη διαπραγμάτευση, τον συμβιβασμό, τις εκλογές κ.λπ., στο τέλος δώσαμε 19.856.455 ευρώ. Το 2016 προβλέψαμε ότι το νοσοκομείο θα πάρει 23.231.000 ευρώ από τον κρατικό προϋπολογισμό. Αυτήν τη στιγμή μέχρι σήμερα το νοσοκομείο έχει πάρει τα 20.895.000 ευρώ και μένουν άλλα 2.336.000 ευρώ που θα τα πάρει μέχρι τις 3 του Δεκέμβρη.

Δεν βλέπω καμμιά μεταφορά πόρων για το μεγάλο κεφάλαιο. Είναι ενίσχυση του νοσοκομείου αυτή και πρέπει να ενισχυθεί και άλλο αυτό το νοσοκομείο συγκεκριμένα, γιατί πραγματικά υπάρχει μια μικρότερη χρηματοδότησή του σε σχέση και με το «Αττικό» που επίσης παράγει έργο.

Δεύτερον επειδή πρέπει να λέμε κάποια πράγματα και να μην κάνουμε την τρίχα τριχιά, σε αυτό το νοσοκομείο έχουν προκηρυχθεί από τις θέσεις των επτακοσίων εξήντα, οκτώ μόνιμοι του ΕΣΥ γιατροί, οι οποίοι είναι στη διαδικασία πλήρωσης, από παλαιές θέσεις που είχαν παγώσει οι προκάτοχοί μας. Γιατί ενώ είχαν πιστώσεις, δεν τις προκηρύσσανε, διότι αυτοί ήθελαν να τα πάνε όλα στον ιδιωτικό τομέα. Φέτος το 2016, έχουν πάει στο νοσοκομείο της Νίκαιας εννέα μόνιμοι γιατροί από παλαιές προκηρύξεις. Έχουν αναλάβει υπηρεσία μόνιμοι γιατροί –ένας μαιευτήρας, ένα χειρουργός, ένας αναισθησιολόγος, ένας χειρουργός παίδων, ένας ψυχίατρος, ένας ορθοπεδικός, και τρεις στα ΤΕΠ. Αυτό είναι ενίσχυση του νοσοκομείου.

Επίσης, επειδή είναι διασυνδεδεμένο με το νοσοκομείο «Αγία Βαρβάρα» -το παλιό «Λοιμωδών»- η ίδια διαδικασία βρίσκεται σε εξέλιξη, δεν έχει ολοκληρωθεί -αυτές που σας λέω έχουν ολοκληρωθεί- για δύο θέσεις για την ενίσχυση του «Λοιμωδών», γιατί είναι διασυνδεδεμένο.

Επίσης, για να συνεχίσουμε, αυτή τη στιγμή στο Κρατικό της Νίκαιας υπηρετούν είκοσι τέσσερις επικουρικοί ιατροί που αρκετοί πήγαν φέτος με τους τελευταίους διορισμούς. Είναι σαφής η ενίσχυση του νοσοκομείου.

Επίσης, από την προκήρυξη του περσινού Οκτωβρίου-Νοεμβρίου, την 4Κ και την 5Κ, στο νοσοκομείο έχουν πάει και έχουν αναλάβει υπηρεσία τέσσερις από τους πέντε ΤΕ νοσηλευτές, τρεις από τις τέσσερις ΤΕ μαίες, επτά από τους επτά ΔΕ βοηθούς νοσηλευτικής κι ένας ΔΕ διοικητικών γραμματέων. Έχουν αναλάβει αυτοί. Για πρώτη φορά μετά από πολλά χρόνια έχουμε μόνιμο προσωπικό στο σύστημα. Επίσης, έχουν αναλάβει άλλοι δύο τραυματιοφορείς. Είναι δεκαοχτώ αυτοί που έχουν πιάσει υπηρεσία φέτος, το 2016.

Τρίτον, είναι στη διαδικασία του να αναλάβουν υπηρεσία οκτώ άτομα -έχει βγει η απόφαση, περιμένουμε την έγκριση από το Γενικό Λογιστήριο που είναι τυπική διαδικασία- από τον κλάδο διοικητικών που είναι από τον διαγωνισμό ΑΣΕΠ του ’98. Και με όλη αυτή τη γραφειοκρατική καθυστέρηση και με όλη αυτή τη σαπίλα -να το πω έτσι- είμαστε στη φάση που αυτά είναι τα ονοματεπώνυμά τους και θα αναλάβουν υπηρεσία μέσα στις επόμενες ημέρες, πάντως σίγουρα πριν λήξει το 2016.

Επίσης –για φέτος μιλάμε- από τους πεντακόσιους ογδόντα πέντε της προκήρυξης του λοιπού επικουρικού προσωπικού, στο Κρατικό της Νίκαιας έχουν ήδη αναλάβει δύο ΤΕ νοσηλευτές, δύο ΤΕ μαιευτικοί υπάλληλοι, ένας πληροφορικάριος, ένας ΔΕ βοηθός νοσηλευτή, ένας ΥΕ τραυματιοφορέας. Είναι επτά άτομα και έχουμε δώσει και παράταση στους άλλους πέντε που υπηρετούσαν από τα προηγούμενα χρόνια σαν επικουρικό λοιπό προσωπικό. Οι επτά από τους δώδεκα ήρθαν φέτος.

Επίσης, από την προκήρυξη του ΚΕΕΛΠΝΟ –τα λέω γιατί έχετε πιάσει την ενδοκρινολογική κι έχετε κάνει «την τρίχα τριχιά» και το υπόλοιπο δεν το βλέπετε- έχουν αναλάβει υπηρεσία ένας γιατρός στη μονάδα, τρεις ΤΕ νοσηλευτές, ένας ΔΕ νοσηλευτής και επαναπροκηρύσσονται -και αυξημένα- άλλοι οχτώ νοσηλευτές κι ένας γιατρός στη Μονάδα Τεχνητού Νεφρού.

Επίσης, όσον αφορά την προκήρυξη των χιλίων πεντακοσίων τριάντα οκτώ, τους εξακόσιους ενενήντα έναν τους παίρνουμε -επειδή υπήρχαν ίδιες θέσεις και στην προκήρυξη 4Κ, 5Κ και αφορά τους κυλιόμενους πίνακες, για να μην ξανακάνουν αιτήσεις εκεί- από τον προηγούμενο κυλιόμενο πίνακα. Έχουν βγει τα αποτελέσματα για είκοσι εννέα άτομα. Ολοκληρώθηκαν οι τελευταίοι που ήταν ΔΕ την προηγούμενη εβδομάδα και τώρα παίρνουν κατανομή από το Διοικητικής Ανασυγκρότησης για να αρχίσουν να τους καλούν τα νοσοκομεία. Είναι δέκα ΤΕ νοσηλευτές, εννιά ΔΕ βοηθοί νοσηλευτές, τρεις ΔΕ διοικητικών γραμματέων, επτά τραυματιοφορείς. Έχουν βγει τα αποτελέσματα, περιμένουν την κατανομή από το Διοικητικής Ανασυγκρότησης για να σταλεί στα νοσοκομεία.

Από τους υπόλοιπους οκτακόσιους σαράντα επτά μέχρι τους χίλιους πεντακόσιους τριάντα οκτώ που ήταν το σύνολο της δεύτερης προκήρυξης, προβλέπονται άλλα έξι άτομα βοηθοί θαλάμου, ΤΕ ιατρικών εργαστηρίων και ένας ΠΕ μηχανικός, που αυτοί θα πάνε με κανονική προκήρυξη. Αυτοί θα αργήσουν, δηλαδή θα πάνε με τη συνήθη διαδικασία του ΑΣΕΠ.

Τέλος, να πω εδώ ότι στο Κρατικό της Νίκαιας το πρόγραμμα των τεσσάρων χιλιάδων που ανακοινώσαμε ότι θα γινόταν με τα χρήματα των αδειών των καναλιών, τώρα βέβαια θα καθυστερήσει. Επειδή ο Πρωθυπουργός στη Θεσσαλονίκη δεσμεύτηκε ότι αυτό θα υλοποιηθεί, θα υλοποιηθεί λοιπόν -το ανακοινώνω και επίσημα- με ανακατανομή εθνικών πόρων μέσα από τον ΟΑΕΔ. Θα είναι πρόγραμμα δωδεκάμηνης απασχόλησης, με πλήρεις αμοιβές -και αμοιβές και ασφαλιστικές- με ΠΕ, ΤΕ, ΔΕ και ΥΕ, με κανονικό ωράριο, με κυκλικό ωράριο, το οποίο θα κοστίζει 65.000.000 ευρώ, τα οποία έχουν εξασφαλιστεί και όταν θα έρθουν τα χρήματα από τις άδειες θα ενισχυθούν αυτοί οι προϋπολογισμοί. Όμως και δραχμή να μην πάρει, αυτό το πρόγραμμα θα γίνει και μέσα απ’ αυτό το πρόγραμμα το Κρατικό της Νίκαιας προβλέπεται να ενισχυθεί με περίπου εξήντα άτομα προσωπικό. Αυτή είναι η κατάσταση, αυτά έχουμε κάνει, αυτά θα συνεχίσουμε να κάνουμε.

Και βέβαια, θα πρέπει να αναγνωρίσετε, κυρία Μανωλάκου, ότι είναι η πρώτη φορά στην ιστορία του ελληνικού κράτους μετά τη μεταπολίτευση, όπου τα ασφαλιστικά ταμεία και ο καθολικός τους διάδοχος, ο ΕΟΠΥΥ, έδωσαν φέτος, μέχρι στιγμής, στα κρατικά νοσοκομεία του ΕΣΥ 200 εκατομμύρια ευρώ πραγματικό χρήμα, όχι πίστωση, δίνουν άλλα 200 εκατομμύρια τις επόμενες μέρες -είναι ενταλματοποιημένα στον Επίτροπο αυτά- και θα δοθούν κι άλλα 100 εκατομμύρια τον Δεκέμβρη. Για να μην μετρήσω σε αυτά τα 50 εκατομμύρια που έχουν δοθεί και τα 30 εκατομμύρια που θα δοθούν στα στρατιωτικά και πανεπιστημιακά νοσοκομεία, τα 30 εκατομμύρια που πήρε κι άλλα 40 εκατομμύρια που έχουν προγραμματιστεί για το «Παπαγεωργίου» και τα 37 εκατομμύρια που έχει πάρει κι άλλα 8 εκατομμύρια που θα πάρει το «Ωνάσειο». Αυτό βγάζει ένα άθροισμα πάνω από 600 εκατομμύρια ευρώ.

Ποτέ στην ιστορία της μεταπολίτευσης και μάλιστα σε εποχές που έδεναν τα σκυλιά με τα λουκάνικα –θυμάται ο κ. Κρεμαστινός εκείνες τις περιόδους που μοίραζαν το χαρτί αβέρτα ο κ. Αβραμόπουλος και οι άλλοι- δεν χρηματοδοτήθηκε το δημόσιο σύστημα υγείας από τα ασφαλιστικά ταμεία με αυτά τα ποσά. Το ανώτερο ποσό που έφτασαν, με όλα μαζί μέσα, τους καλύτερους καιρούς –κι εννοώ και το «Ωνάσειο» και το «Παπαγεωργίου» κι όλα αυτά- ήταν περίπου 220-230 εκατομμύρια ευρώ. Κι εμείς, σε χρονιά της κρίσης, θα φτάσουμε 600 εκατομμύρια.

Αυτό πρέπει να το αναγνωρίσετε κι αυτή η κουβέντα ότι αυτή η Κυβέρνηση παίρνει τα χρήματα για να ενισχύσει τους επιχειρηματικούς ομίλους, καταντάει ένα μονότονο τραγουδάκι. Δείτε λίγο τα συγκεκριμένα στοιχεία και αναγνωρίστε μας ότι δείχνουμε σαφέστατη ταξική μεροληψία υπέρ της ενίσχυσης του δημόσιου συστήματος.

Ευχαριστώ πολύ.

**ΔΙΑΜΑΝΤΩ ΜΑΝΩΛΑΚΟΥ:** Ποτέ δεν έγινε γιατροί και λαϊκός κόσμος να είναι στους δρόμους και να ζητάνε δημόσια υγεία και νοσοκομεία.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Μη γίνεστε της παρέας της ΠΟΕΔΗΝ. Σήμερα η κινητοποίηση είχε επτά επικουρικούς γιατρούς.

**ΠΡΟΕΔΡΕΥΩΝ (Δημήτριος Κρεμαστινός):** Κυρία Μανωλάκου, σας παρακαλώ.

**ΔΙΑΜΑΝΤΩ ΜΑΝΩΛΑΚΟΥ:** Μην ωραιοποιείτε την κατάσταση. Δεν μπορείτε να κοροϊδεύετε.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κυρία Μανωλάκου, απάντησα με στοιχεία και απαντάτε με ιδεοληψία.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Πολάκη, ηρεμήστε όλοι για να προχωρήσουμε.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ήρεμοι είμαστε. Μια χαρά είμαστε.

**ΠΡΟΕΔΡΕΥΩΝ (Δημήτριος Κρεμαστινός):** Εάν είστε έτσι, δεν είστε ήρεμοι.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Είμαστε λίγο ζωηροί. Είμαστε ζωντανοί άνθρωποι.

**ΠΡΟΕΔΡΕΥΩΝ (Δημήτριος Κρεμαστινός):** Θα συζητηθεί τώρα η πρώτη με αριθμό 181/7-11-2016 επίκαιρη ερώτηση δεύτερου κύκλου της Βουλευτού Σερρών της Νέας Δημοκρατίας κ. Φωτεινής Αραμπατζή προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, σχετικά με την εισαγγελική έρευνα για την επιβολή των capital controls. Θα απαντήσει ο Υπουργός, ο κ. Κοντονής.

Κυρία Αραμπατζή, έχετε τον λόγο.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ, κύριε Πρόεδρε.

Κύριε Υπουργέ, στις 22 Οκτωβρίου του 2016 η εφημερίδα «ΑΓΟΡΑ» στο πρωτοσέλιδό της δημοσίευσε πληροφορία σύμφωνα με την οποία η δικαιοσύνη έχει ξεκινήσει εισαγγελική έρευνα για την επιβολή των κεφαλαιακών περιορισμών. Η έρευνα άρχισε με αφορμή δεκάδες μηνυτήριες αναφορές πολιτών, οι οποίοι κατέφυγαν στη δικαιοσύνη καταγγέλλοντας ότι λόγω των περιορισμών στην κίνηση των κεφαλαίων περιήλθαν σε δεινή οικονομική κατάσταση, αφού δεν μπορούσαν να προσποριστούν ούτε τα αναγκαία για τον βιοπορισμό τους.

Και βεβαίως, κύριε Υπουργέ, οι πολίτες δεν είπαν τίποτα διαφορετικό από αυτό που είναι βαθιά αποτυπωμένο ως ανεπούλωτο τραύμα στο σώμα της ελληνικής οικονομίας, δηλαδή στην απώλεια στο ΑΕΠ της χώρας το 2015-2016, το οποίο ανέρχεται σε 21 δισεκατομμύρια ευρώ, κατά μέσο όρο 5 χιλιάδες ευρώ στα ελληνικά νοικοκυριά, 40 δισεκατομμύρια ευρώ που χάθηκαν από το κλείσιμο των τραπεζών και στον τρόπο που έγινε η ανακεφαλαιοποίηση, είκοσι έξι χιλιάδες, περίπου, λουκέτα σε μικρομεσαίες επιχειρήσεις και βεβαίως πλείστες άλλες υφεσιακές επιπτώσεις.

Μάλιστα, κύριε Υπουργέ, με βάση το δημοσίευμα ο εισαγγελικός λειτουργός μελετάει υπό άκρα μυστικότητα τη δικογραφία και το ενδεχόμενο διάπραξης κακουργηματικών πράξεων, ακόμα και του πολιτειακού, δηλαδή της εσχάτης προδοσίας, για τον κ. Βαρουφάκη, που υπέγραψε την επιβολή των capital controls και βεβαίως όλων των υπόλοιπων πολιτικών, που ενδεχομένως ή βεβαίως εμπλέκονται ή προΐστανται σε εκείνο τον σχεδιασμό εκείνο το διάστημα.

Πάντα σύμφωνα με το ρεπορτάζ από το εισαγγελικό γραφείο έχουν ήδη περάσει δεκάδες πολίτες, αλλά και οικονομολόγοι οι οποίοι καλούνται να απαντήσουν στα ερωτήματα του εισαγγελέως και κυρίως στο βασικό, δηλαδή, εάν τα capital controls επιβλήθηκαν εξ απόλυτης ανάγκης ή από λάθη, παραλείψεις, πολλώ δε μάλλον, από πρόθεση.

Σύμφωνα με εκτιμήσεις –όπως λέγεται- η εισαγγελική έρευνα θα βρεθεί ενώπιον ευθυνών μελών της Κυβέρνησης και τότε βεβαίως η δικογραφία θα διαβιβαστεί αμελλητί στη Βουλή για τα περαιτέρω.

Κατόπιν όλων αυτών, λοιπόν, κύριε Υπουργέ, σας ερωτώ: Τι απ’ όλα αυτά ισχύει, εάν ήταν σε γνώση του προκατόχου σας Υπουργού και από πότε, εάν έχετε ενημερωθεί εσείς και βεβαίως ο Πρωθυπουργός για την έρευνα και την πορεία της.

Και κλείνοντας σπεύδω να προκαταβάλλω μια απάντησή σας που θα λέει βεβαίως –το αυτονόητο- ότι ο Υπουργός δεν παρεμβαίνει στη δικαιοσύνη, καθώς εγώ με την ερώτησή μου, κύριε Υπουργέ, δεν ζητώ βεβαίως παρέμβαση, αλλά ενημέρωση για ένα μείζον πολιτικό θέμα.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Προτού σας δώσω τον λόγο να σας ευχηθώ πραγματικά καλή επιτυχία στο νέο Υπουργείο, κύριε Κοντονή.

Ορίστε, έχετε τον λόγο, για τρία λεπτά.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ευχαριστώ, κύριε Πρόεδρε, και για τις ευχές σας.

Κυρίες και κύριοι συνάδελφοι, η σημερινή ερώτηση την οποία καλούμαι να απαντήσω, δημιουργεί πλείστα όσα ερωτηματικά. Διότι τεκμαίρεται ότι οι Έλληνες Βουλευτές και οι Ελληνίδες Βουλευτές γνωρίζουν μόνο τα στοιχειώδη. Στο άρθρο 241 του Κώδικα Ποινικής Δικονομίας ρητά αναφέρεται ότι η προκαταρκτική εξέταση, η οποία έχει διαταχθεί, είτε κατόπιν αναφορών, είτε μηνυτήριων αναφορών, είτε αυτεπαγγέλτως από τον αρμόδιο εισαγγελικό λειτουργό, έχει δύο χαρακτηριστικά: τον έγγραφο Τύπο και την απόλυτη μυστικότητα.

Σήμερα, λοιπόν, έρχεται εδώ το κόμμα της Νέας Δημοκρατίας διά της αξιοτίμου Βουλευτού η οποία υποβάλλει την επίκαιρη ερώτηση και ζητάει ενημέρωση για την πορεία της υποθέσεως. Δηλαδή καλείται ο αρμόδιος για τη δικαιοσύνη Υπουργός να παρανομήσει και να ζητήσει πληροφορίες και ο εισαγγελικός λειτουργός να παρανομήσει δύο φορές και να του τις παρέχει.

Εκτός, κύριε Πρόεδρε, και εάν εδώ έχουμε μια κατάσταση που πρέπει να μας ανησυχεί ακόμα περισσότερο. Δηλαδή με αυτόν τον τρόπο με τον οποίο πολιτεύτηκε η Νέα Δημοκρατία τα προηγούμενα χρόνια όσον αφορά τους εισαγγελικούς λειτουργούς και με αυτόν τον τρόπο σκέφτεται να πολιτευτεί στο μέλλον, εάν ποτέ πάρει τη λαϊκή εντολή.

Διότι δεν εξηγείται διαφορετικά να ζητείται πληροφόρηση –όπως είπε μάλιστα εις το κλείσιμο της ομιλίας της η αγαπητή συνάδελφος- καθ’ ην στιγμήν η ίδια μας λέει ότι έχει διαταχθεί προκαταρκτική εξέταση, η οποία είναι απολύτως μυστική –επαναλαμβάνω- όπως ορίζει το άρθρο 241 του Κώδικα Ποινικής Δικονομίας.

Επομένως εδώ θα πρέπει να πούμε την πραγματικότητα. Και η πραγματικότητα είναι ότι η Κυβέρνηση αυτή σέβεται απολύτως τον ανεξάρτητο ρόλο που παίζει η δικαιοσύνη ως πυλώνας του δημοκρατικού πολιτεύματος, δεν παρεμβαίνει ποτέ στο έργο της, ούτε για να ζητήσει πληροφορίες ούτε ζητώντας πληροφορίες να υποδείξει εμμέσως την πορεία μιας υπόθεσης.

Η δικαιοσύνη –το τονίζουμε και το έχουμε πει κατ’ επανάληψη- απρόσκοπτα θα επιτελέσει το έργο της. Η Κυβέρνηση δείχνει αμέριστη εμπιστοσύνη στους Έλληνες δικαστές και στις Ελληνίδες δικαστές.

Και προς απόδειξη αυτού που λέω είναι το ότι κατ’ επανάληψη έχουμε νομοθετήσει για τη στελέχωση πλείστων όσων οργάνων από τακτικούς δικαστές. Τελευταία φορά είχα εισηγηθεί στην Εθνική Αντιπροσωπεία τη στελέχωση των πειθαρχικών οργάνων του ποδοσφαίρου με τακτικούς δικαστές, τους οποίους η Νέα Δημοκρατία δεν τους ήθελε και ζήταγε και ονομαστική ψηφοφορία.

Να, λοιπόν, πώς αποδεικνύονται οι προθέσεις και πώς το αμαρτωλό παρελθόν, στη συγκεκριμένη περίπτωση, φαίνεται ότι ακολουθεί κατά πόδας και τη σημερινή ηγεσία της Νέας Δημοκρατίας.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε.

Τον λόγο έχει η κ. Αραμπατζή για τρία λεπτά.

**ΦΩΤΕΙΝΗ ΑΡΑΜΠΑΤΖΗ:** Στον κύριο Υπουργό, που έσπευσε να μας κάνει μαθήματα, θα πω, κύριε Υπουργέ, ότι η ερώτηση που σας κατέθεσα δεν ήταν ούτε για να μου πείτε το αυτονόητο, πως βεβαίως δεν μπορείτε να παρεμβαίνετε στη δικαιοσύνη, πράγμα το οποίο δεν σας ζήτησα με την ερώτησή μου ούτε φυσικά για να σας προτρέψω να παρέμβετε σε αυτήν.

Και θα έπρεπε, βεβαίως, κύριε Υπουργέ, απ’ αυτό το Βήμα, με αυτόν τον στομφώδη τρόπο να υπάρχει και λίγη αιδώς. Γιατί πραγματικά, μιλάτε εσείς, που φέρατε με τα πρωτοσέλιδα της εφημερίδας, που πρόσκειται στον χώρο σας, την ιδιωτική ζωή δικαστών στα μανταλάκια;

Θέλω να πω, κύριε Υπουργέ, ότι η μυστικότητα στη διενέργεια δικαστικής έρευνας, στην οποία με τόσο επιμέλεια αναφερθήκατε, αφορά τα πρόσωπα και μόνο. Σε ποιο στάδιο βρίσκεται μία τέτοια υπόθεση ενός μείζονος πολιτικού και οικονομικού ζητήματος, έχετε υποχρέωση να μας ενημερώσετε.

Και θα θυμίσω, κύριε Υπουργέ, ότι σύμφωνα με το άρθρο 30 του Κώδικα Ποινικής Δικονομίας ο Υπουργός έχει δικαίωμα να παραγγείλει προκαταρκτική εξέταση στον εισαγγελέα, όταν συμβαίνουν ζητήματα και συνέπειες, όπως αυτές που επέφεραν τα capital controls.

Σε ό,τι αφορά αυτά που είπατε για την Αξιωματική Αντιπολίτευση πράγματι, κύριε Υπουργέ, επειδή δεν είμαστε ίδιοι η Αντιπολίτευση με την Κυβέρνησή σας, εμείς φέραμε το αίτημα για σύσταση εξεταστικής επιτροπής, το οποίο εσείς αφού κωλυσιεργήσατε περί τους τέσσερις μήνες, το φέρατε εδώ στη Βουλή και ως κυβερνητική πλειοψηφία όπως θα θυμάστε, το απορρίψατε. Ενώ η Νέα Δημοκρατία τη σύσταση εξεταστικής επιτροπής για τη δανειοδότηση των κομμάτων και των μέσων μαζικής ενημέρωσης, όπως πολύ καλά το γνωρίζετε, τα υπέγραψε.

Και αναρωτιέμαι, κύριε Υπουργέ, τι έχετε να πείτε για τις αποκαλύψεις, όχι μόνο του δημοσιεύματος, οι οποίες έρχονται η μία μετά την άλλη από τον Ιούλιο, που απορρίψατε το αίτημα της Νέας Δημοκρατίας για τη σύσταση της εξεταστικής επιτροπής, αλλά και από σημαίνοντα πρόσωπα εντός της χώρας όσο και από Ευρωπαίους πολιτικούς, που έπαιξαν ρόλο στην παραμονή της χώρας στο ευρώ την εποχή αυτής της κρίσιμης διαπραγμάτευσης.

Και σας θυμίζω επιγραμματικά τι δήλωσε ο Ευρωπαίος Επίτροπος, φίλος της Ελλάδας και υποστηρικτής της πολιτικής του κ. Τσίπρα, ο κ. Μοσκοβισί, για τον Υπουργό Οικονομικών, τον δικό σας του πρώτου επτάμηνου. Είπε, λοιπόν, ότι είχε αχαλίνωτο ναρκισσισμό και πρόσθεσε επί λέξει: «Σήμερα μπορώ να πω πως η δράση και το ύφος του, όχι μόνο έκαναν την Ελλάδα να χάσει έξι πολύτιμους μήνες, αλλά οδήγησαν όλους τους Υπουργούς να υιοθετήσουν ανταγωνιστική στάση απέναντι στον ίδιο και την Κυβέρνησή του».

Σας θυμίζω επίσης το βαρύ κατηγορώ του κεντρικού τραπεζίτη, του κ. Στουρνάρα, στην εξεταστική επιτροπή της Βουλής, που είπε ότι το 2015 η Ευρωπαϊκή Κεντρική Τράπεζα έπαψε να δέχεται τα ελληνικά ομόλογα, κατόπιν της δήλωσης του κ. Βαρουφάκη προς τον κ. Ντράγκι ότι είναι Υπουργός Οικονομικών μιας χρεοκοπημένης χώρας και ότι δεν υπήρχε γυρισμός σε αυτά που ήθελαν οι Ευρωπαίοι εταίροι μας.

Όπως καταλαβαίνετε και εσείς, κύριε Υπουργέ, όλες αυτές και μόνο οι μαρτυρίες είναι αρκετές, προκειμένου να συσταθεί εξεταστική επιτροπή και να λάμψει η αλήθεια.

Φυσικά, όλα αυτά συναρτώνται και με τις περίφημες αποκαλύψεις περί σχεδίου Β από τον ίδιο τον Γάλλο Πρόεδρο κ. Ολάντ, ο οποίος σε πρόσφατο βιβλίο του καταγράφει συνομιλία του με τον Ρώσο Πρόεδρο κ. Πούτιν, που του λέει επί λέξει: «Πρέπει να σου δώσω μία πληροφορία. Η Ελλάδα μάς ζήτησε να τυπώσουμε δραχμές στη Ρωσία γιατί πια δεν έχουν εκτυπωτήρια για να το κάνουν». Να μην αναφερθώ στα όσα είπε ο κ. Γκαλμπρέιθ στο βιβλίο του για πραξικοπηματικές ενέργειες, για κήρυξη κατάστασης έκτακτης ανάγκης, άμεση εθνικοποίηση της Τράπεζας της Ελλάδος.

Καταλαβαίνετε, λοιπόν, πόσο σημαντικές είναι αυτές οι καταγεγραμμένες αποκαλύψεις και πόσο σημαντική είναι μετά απ’ όλα αυτά η έρευνα που ξεκίνησε από την πλευρά της δικαιοσύνης. Γιατί φυσικά, έστω και αν όλοι ρίχνουν, κύριε Υπουργέ, το ανάθεμα σήμερα στον κ. Βαρουφάκη, δεν πρέπει να διαλάθει της προσοχής μας ότι υπήρχε πολιτικός προϊστάμενος τόσο για την επιλογή των Υπουργών όσο και για την ασκούμενη πολιτική.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΩΝ (Δημήτριος Κρεμαστινός):** Κυρία Αραμπατζή, ολοκληρώστε, παρακαλώ.

**ΦΩΤΕΙΝΗ ΑΡΑΜΠΑΤΖΗ:** Θέλω να ρωτήσω τον παριστάμενο κύριο Υπουργό τα εξής: Θα ζητήσετε την επίσπευση της υπόθεσης από την εισαγγελική αρχή, όπως έχετε υποχρέωση, αφού πρόκειται για μείζον εθνικό θέμα; Και, βεβαίως, να δεσμευθείτε εάν αυτή τη φορά με βάση τα ευρήματα της εισαγγελικής έρευνας έρθει στη Βουλή η υπόθεση, ως κοινοβουλευτική Πλειοψηφία θα συνδράμετε και θα συνηγορήσετε για τη σύσταση εξεταστικής επιτροπής, προκειμένου να διερευνηθούν και να αποδοθούν οι ευθύνες τόσο του κ. Βαρουφάκη όσο και όλων των άλλων που εμπλέκονται.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, έχετε τον λόγο.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ευχαριστώ, κύριε Πρόεδρε.

Φαίνεται ότι η αγαπητή συνάδελφος αντελήφθη ότι το περιεχόμενο της ερώτησής της την εκθέτει και εκθέτει και το κόμμα της. Γι’ αυτό, στη δευτερολογία της επεκτάθηκε σε άλλου τύπου ερωτήσεις, του τύπου: «Εάν έρθει η πρόταση για εξεταστική επιτροπή στη Βουλή, τι θα κάνει η Κυβέρνηση;», «εάν το ένα» και «εάν το άλλο».

**ΦΩΤΕΙΝΗ ΑΡΑΜΠΑΤΖΗ:** Φυσικά, δεν είναι διαφορετικό, κύριε Υπουργέ.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Επαναλαμβάνω, λοιπόν, για άλλη μια φορά ότι όσον αφορά την προκαταρκτική εξέταση, που έχει διατάξει ο εισαγγελέας και την οποία το δημοσίευμα αναφέρει, αυτή είναι μυστική και μην επανέρχεστε, κακό σας κάνει. Μην επανέρχεστε. Αφήστε τη δικαιοσύνη να προχωρήσει σ’ αυτό το οποίο ο εισαγγελικός λειτουργός αποφάσισε να δρομολογήσει. Τα περισσότερα και τα παραπάνω βλάπτουν τόσο τη δικαιοσύνη, όσο και το Κοινοβούλιο.

Δεύτερον, το εντυπωσιακό που αναφέρατε, ότι απ’ αυτή την προκαταρκτική εξέταση θα προκύψουν…

**ΦΩΤΕΙΝΗ ΑΡΑΜΠΑΤΖΗ:** Εάν θα προκύψουν, κύριε Υπουργέ.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Όχι, είπατε «θα προκύψουν» στην πρωτολογία σας.

**ΦΩΤΕΙΝΗ ΑΡΑΜΠΑΤΖΗ:** Όχι, κύριε Υπουργέ, εάν θα προκύψουν. Ήταν σαφές.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** «Θα προκύψουν ευθύνες μετά βεβαιότητας» -είπατε- «μελών της Κυβέρνησης». Εσείς πού το ξέρετε, κυρία συνάδελφε;

**ΦΩΤΕΙΝΗ ΑΡΑΜΠΑΤΖΗ:** Τι λέει ο κύριος Υπουργός, κύριε Πρόεδρε;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Αυτό που ακούτε, κυρία συνάδελφε, είπατε και θα το δείτε και στα Πρακτικά.

**ΦΩΤΕΙΝΗ ΑΡΑΜΠΑΤΖΗ:** Εάν θα προκύψουν.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Εάν θα προκύψουν, τι; Να γίνει εξεταστική επιτροπή, εάν θα προκύψουν;

**ΦΩΤΕΙΝΗ ΑΡΑΜΠΑΤΖΗ:** Θέλω τον λόγο, κύριε Πρόεδρε.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Εδώ, λοιπόν, κυρία συνάδελφε, όχι μόνο εσείς ζητάτε πληροφορίες, που δεν μπορώ να σας δώσω, γιατί δεν μπορεί κανένας εισαγγελικός λειτουργός να δώσει τέτοιες πληροφορίες, αλλά προδιαγράφετε και την πορεία της υπόθεσης.

**ΦΩΤΕΙΝΗ ΑΡΑΜΠΑΤΖΗ:** Θέλω τον λόγο, κύριε Πρόεδρε.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Προσέξτε, λοιπόν, σ’ αυτή την κατάσταση που βρισκόσαστε και μην προσπαθείτε να αντλήσετε επιχειρήματα από εκεί που δεν υπάρχουν.

Το τελευταίο που ήθελα να πω είναι το εξής: Ξέρετε πολύ καλά τι συνέβη με τον έλεγχο κεφαλαίων. Ξέρετε πολύ καλά ότι η Ευρωπαϊκή Κεντρική Τράπεζα, αμέσως μόλις ο Έλληνας Πρωθυπουργός ανακοίνωσε την πρόθεση της Κυβέρνησης για διενέργεια δημοψηφίσματος, κατήργησε τον ELA. Το γνωρίζετε. Και αυτό, βεβαίως, έγινε, γιατί ήταν η τελευταία ελπίδα μιας Αντιπολίτευσης που είχε ταυτιστεί απολύτως με τα συμφέροντα μήπως κέρδιζε το δημοψήφισμα. Όμως, και το δημοψήφισμα έχασε η Αντιπολίτευση και τις εκλογές, οι οποίες ακολούθησαν το δημοψήφισμα εν μέσω καθεστώτος ελέγχου κεφαλαίων.

Σας λέει τίποτα αυτό; Σας λέει τίποτα το γεγονός ότι αυτή η Κυβέρνηση, υπό αυτές τις συνθήκες και με αυτή τη συμφωνία που έφερε προς έγκριση στον ελληνικό λαό και όχι στις παρακάμερες, όπως έρχονταν από το 2010, κέρδισε την πλειοψηφία τον Σεπτέμβριο του 2015; Αυτά σας λένε τίποτα; Διότι εμάς μας λένε πολλά.

Θα ήθελα δε να σας τονίσω ότι σήμερα υπάρχει μια διαδικασία χαλάρωσης αυτών των ελέγχων.

**ΦΩΤΕΙΝΗ ΑΡΑΜΠΑΤΖΗ:** Πώς, κύριε Υπουργέ;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Τα ξέρετε πολύ καλά. Πλέον καταθέσεις από 22/7/2016 μπορεί κάποιος να τις λαμβάνει στο 100%.

Επομένως, φαίνεται η βελτίωση του οικονομικού κλίματος στη χώρα και σε κάθε περίπτωση, η βελτίωση των οικονομικών δεικτών. Ήδη η Κομισιόν χθες είπε ότι η ανάπτυξη προβλέπεται το 2017 στην Ελλάδα 2,7%. Αντιλαμβάνεστε ότι το καθεστώς του ελέγχου κεφαλαίων βαίνει προς το τέλος του και ομαλοποιείται η κατάσταση στην οικονομία, παρά το γεγονός ότι συντηρητικοί κύκλοι, για να μη τους χαρακτηρίσω αλλιώς, άλλα επεδίωκαν με το κλείσιμο της χρηματοδότησης. Δεν τα κατάφεραν ούτε αυτοί ούτε οι εγχώριοι αντιπρόσωποί τους.

Ευχαριστώ, κύριε Πρόεδρε.

**ΦΩΤΕΙΝΗ ΑΡΑΜΠΑΤΖΗ:** Κύριε Πρόεδρε, θα ήθελα τον λόγο για ένα λεπτό παρακαλώ.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κύριε Πρόεδρε, αν πάρει τον λόγο ξανά, θα αναγκαστώ να απαντήσω κι εγώ.

**ΠΡΟΕΔΡΕΥΩΝ (Δημήτριος Κρεμαστινός):** Κυρία Αραμπατζή, θα σας παρακαλέσω να με ακούσετε λίγο.

Δυστυχώς, εκ του Κανονισμού δεν υπάρχει τριτολογία, ούτε για τον Υπουργό ούτε για τους Βουλευτές. Αν πάρετε τον λόγο, ο Υπουργός θα πρέπει μετά να απαντήσει. Εκ του Κανονισμού δεν υπάρχει τριτολογία.

**ΦΩΤΕΙΝΗ ΑΡΑΜΠΑΤΖΗ:** Για μισό λεπτό, κύριε Πρόεδρε, δώστε μου τότε τον λόγο επί προσωπικού.

**ΠΡΟΕΔΡΕΥΩΝ (Δημήτριος Κρεμαστινός):** Αν θέλετε να διευκρινίσετε κάτι από αυτά που είπατε, εντάξει, αλλά όχι τριτολογία. Δηλαδή, θα σας δώσω τον λόγο για να εξηγήσετε τι κατά τη γνώμη σας δεν έχει ειπωθεί σωστά από αυτά που είπατε, αλλά δικαίωμα τριτολογίας δεν έχετε, να εκφράσετε δηλαδή γνώμη και να κάνετε νέα ερώτηση.

**ΦΩΤΕΙΝΗ ΑΡΑΜΠΑΤΖΗ:** Κύριε Πρόεδρε, δώστε μου τον λόγο.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, όμως, μόνο για ένα λεπτό.

**ΦΩΤΕΙΝΗ ΑΡΑΜΠΑΤΖΗ:** Θέλω να διευκρινίσω -διότι απλά εκπλήσσομαι- ότι είπα συγκεκριμένα: «Εάν όλα αυτά που αναφέρει το δημοσίευμα ισχύουν», «αν ήταν σε γνώση του προκατόχου σας, εσάς του ιδίου και βεβαίως του Πρωθυπουργού αυτή η εισαγγελική έρευνα και σε ποιο στάδιο βρίσκεται». Αυτό και μόνο. Ούτε ποια πρόσωπα ούτε τίποτε απολύτως από αυτό το οποίο υπαινιχθήκατε. Και εάν προκύψουν ευθύνες και διαβιβαστεί, όπως είναι το συνήθως συμβαίνον,…

**ΠΡΟΕΔΡΕΥΩΝ (Δημήτριος Κρεμαστινός):** Ωραία, το διευκρινίσατε.

**ΦΩΤΕΙΝΗ ΑΡΑΜΠΑΤΖΗ:** …τι θα πράξει η κυβερνητική πλειοψηφία; Εάν προκύψουν ευθύνες! Σαφέστατο.

**ΠΡΟΕΔΡΕΥΩΝ (Δημήτριος Κρεμαστινός):** Δεν θα κάνουμε, όμως, συζήτηση πάνω σε αυτό, κυρία Αραμπατζή.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κύριε Πρόεδρε, θα ήθελα τον λόγο για τριάντα δευτερόλεπτα.

**ΠΡΟΕΔΡΕΥΩΝ (Δημήτριος Κρεμαστινός):** Ορίστε, κύριε Υπουργέ, έχετε τον λόγο.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κυρία συνάδελφε, επανέρχεστε σε κάτι για το οποίο σας απάντησα ότι δεν είναι δυνατόν κατά νόμο -και σας ανέφερα το άρθρο του Κώδικα Ποινικής Δικονομίας- να ζητήσω πληροφορίες είτε εγώ είτε ο προκάτοχός μου, ο καθηγητής κ. Παρασκευόπουλος, και να έχουμε πληροφόρηση. Διότι θα παρανομούσαμε και εμείς, θα παρανομούσε και ο Εισαγγελέας, που θα μας έδινε αυτές τις πληροφορίες.

Μην επιμένετε, λοιπόν, σε κάτι το οποίο σας εξήγησα ότι είναι λάθος. Λάθος ρωτάτε σήμερα. Αυτά που ρωτάτε και που διαλαμβάνονται στο κείμενο της επίκαιρης ερώτησής σας είναι παντελώς αβάσιμα. Δεν μπορούν να απαντηθούν. Δεν μπορεί κανένας εισαγγελικός λειτουργός να μας δώσει αυτές τις πληροφορίες.

Όσον αφορά το άλλο θέμα, εγώ δέχομαι τη διευκρίνιση που κάνατε.

**ΦΩΤΕΙΝΗ ΑΡΑΜΠΑΤΖΗ:** Εσείς το διαστρέψατε, κύριε Υπουργέ.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κυρία Αραμπατζή.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Στην πρωτολογία σας είπατε κάτι άλλο. Θα το δείτε στα Πρακτικά, όταν θα σας τα φέρουν οι πρακτικογράφοι να τα διορθώσετε. Και διορθώστε το και εκεί. Σας λέω, αυτό είπατε στην πρωτολογία σας…

**ΦΩΤΕΙΝΗ ΑΡΑΜΠΑΤΖΗ:** Ποιο, κύριε Υπουργέ;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Από τη στιγμή που λέτε «εάν», αυτό δεν εμπεριέχεται στην ερώτησή σας. Είναι ερώτημα, το οποίο εφηύρατε αυτή τη στιγμή,...

**ΦΩΤΕΙΝΗ ΑΡΑΜΠΑΤΖΗ:** Ποιο πράγμα;

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** ...ακριβώς γιατί βρισκόσαστε σε απόλυτη αδυναμία να υποστηρίξετε κάτι που το απαγορεύει ο νόμος. Και εδώ, κατά κυριολεξία, έχετε τη συμπάθειά μου.

**ΦΩΤΕΙΝΗ ΑΡΑΜΠΑΤΖΗ:** Προκαλείτε, κύριε Υπουργέ, κάνοντας κατάχρηση του δικαιώματος να τελειώσετε εσείς.

**ΠΡΟΕΔΡΕΥΩΝ (Δημήτριος Κρεμαστινός):** Κυρία Αραμπατζή και κύριε Υπουργέ, ευχαριστούμε πολύ.

Προχωρούμε στη συζήτηση της τέταρτης με αριθμό 156/31-10-2016 επίκαιρης ερώτησης δεύτερου κύκλου του Βουλευτή Α΄ Πειραιά της Νέας Δημοκρατίας κ. Κωνσταντίνου Κατσαφάδου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την καθυστέρηση καταβολής των συντάξεων των ενστόλων από το Γενικό Λογιστήριο του Κράτους, μετά την ένταξή τους στον Ενιαίο Φορέα Κοινωνικής Ασφάλισης (ΕΦΚΑ).

Θα απαντήσει ο Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Πετρόπουλος.

Ο κ. Κατσαφάδος έχει τον λόγο.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Ευχαριστώ, κύριε Πρόεδρε.

Κύριε Υπουργέ, εσάς ο Πρόεδρος δεν σας είπε καλή επιτυχία στα νέα σας καθήκοντα, γιατί δεν έχετε νέα καθήκοντα. Δυστυχώς, έχετε εσείς τον άχαρο ρόλο εν αντιθέσει με τον κ. Κατρούγκαλο, ο οποίος προτίμησε να δραπετεύσει από αυτό το νομοσχέδιο, το οποίο έφερε, όπου θα έπρεπε να θερίσει όλα αυτά τα προβλήματα τα οποία δημιούργησε στον ασφαλιστικό φορέα, αλλά και στους συνταξιούχους, με όλες αυτές τις μειώσεις, που βιώνουν κάθε μήνα στις αποδοχές, τις οποίες είχαν από τις συντάξεις και από τα επικουρικά τους ταμεία.

Κύριε Υπουργέ, όπως γνωρίζετε, σύμφωνα με τον ν.4387/2016, τον οποίο ψηφίσατε τον Μάιο -εμείς σας είχαμε μιλήσει για ερασιτεχνισμό, σας είχαμε μιλήσει και σας είχαμε αναφέρει για την προχειρότητα με την οποία τον καταθέσατε αλλά και τα προβλήματα τα οποία θα δημιουργηθούν- εντάσσετε όλους τους δημοσίους, τους δημοτικούς υπαλλήλους, τους κληρικούς, τα Σώματα Ασφαλείας, τις Ένοπλες Δυνάμεις και την Πυροσβεστική σε έναν ενιαίο ασφαλιστικό φορέα, στον ΕΦΚΑ.

Όπως έχετε πει, στην παράγραφο 2β΄ του ίδιου άρθρου ορίζεται ότι όσον αφορά τις συντάξεις όσων από αυτά τα πρόσωπα της περίπτωσης α΄ της παραγράφου 1 υποβάλλουν αίτηση συνταξιοδότησης από την έναρξη ισχύος του παρόντος νόμου ως τις 31 Δεκεμβρίου δεν αλλάζει τίποτα και θα λειτουργήσει από 1-1-2017. Ωστόσο, στο άρθρο 6 παράγραφος 4, ορίζεται ότι ειδικά για τα στελέχη των Ενόπλων Δυνάμεων, των Σωμάτων Ασφαλείας και του Πυροσβεστικού Σώματος οι διατάξεις των παραγράφων 1 και 2 του άρθρου 4, τίθενται σε ισχύ από την 1-7-2016, χωρίς ωστόσο, βέβαια, να δίνεται καμμία δικαιολογία από τον νομοθέτη για ποιον λόγο γίνεται αυτή η διάκριση προς τους ενστόλους, εν αντιθέσει με όλους τους υπόλοιπους δημόσιους λειτουργούς.

Σας ερωτώ, λοιπόν, κύριε Υπουργέ -γιατί το πράγμα έχει φτάσει στο απροχώρητο- για όλους αυτούς οι οποίοι έχουν καταθέσει τα χαρτιά τους για να πάρουν τη σύνταξη και δεν παίρνουν ούτε καν προσωρινή σύνταξη, για όλους αυτούς οι οποίοι έχουν καταθέσει από τον Μάρτη και μετά, που πηγαίνουν στο Γενικό Λογιστήριο του Κράτους και τους λένε ότι, δυστυχώς, περιμένουν διευκρινιστικές εγκυκλίους γιατί είναι αναρμόδιοι ακόμα και δεν έχουν την αρμοδιότητα για να μπορέσουν να τους καθορίσουν τη σύνταξή τους, πότε θα πάρουν σύνταξη, με ποιο καθεστώς και πώς θα υπολογιστεί η σύνταξή τους και αν θα πάρουν προσωρινή σύνταξη.

Σας ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ και εγώ.

Προτού πάρετε τον λόγο, κύριε Υπουργέ, θα ήθελα να κάνω μια ανακοίνωση.

Κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι δύο μαθητές και τέσσερις εκπαιδευτικοί συνοδοί από το 6ο Δημοτικό Σχολείο Καστοριάς.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Δυστυχώς, παρακολουθείτε την τελευταία ερώτηση. Σήμερα η συνεδρίαση είναι αφιερωμένη στον κοινοβουλευτικό έλεγχο, όπου προσέρχονται οι Βουλευτές και υποβάλλουν ερωτήσεις στους αρμόδιους Υπουργούς. Αυτή είναι η τελευταία ερώτηση και θα παρακολουθήσετε τα τελευταία λεπτά.

Κύριε Υπουργέ, έχετε τον λόγο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Να πω στους μικρούς μαθητές να αγαπούν τον τόπο τους, που και εγώ αγαπώ. Η Καστοριά είναι εξαιρετική περιοχή και την επισκέπτομαι συχνά, όταν μπορώ.

Κύριε Κατσαφάδε, δεν δραπετεύει κανείς μας και δεν είναι καλό να το λέτε, όταν λείπει ο Γιώργος Κατρούγκαλος από εδώ. Θα ασκεί τα καθήκοντά του από καλύτερες θέσεις, εκεί όπου η ανάγκη της Κυβέρνησης είναι μεγάλη και σε καμμία περίπτωση δεν πρόκειται για αποφυγή ευθυνών από την πλευρά του. Όμως δεν χρειάζεται συνηγορία ο Γιώργος Κατρούγκαλος και δεν χρειάζεται να μιλάμε γι’ αυτά όταν λείπει.

Έχετε κάνει μια λάθος ανάγνωση στον νόμο. Δεν θα κάνατε αυτήν την ερώτηση με τον τρόπο που την κάνετε, αν είχατε σωστά εντοπίσει τα διαφορετικά σημεία, στα οποία αναφερθήκατε. Όλοι από 1-1-2017 εντάσσονται στον ΕΦΚΑ. Είναι αλήθεια. Όμως όλοι υπάγονται στις διατάξεις για την έκδοση των συντάξεων μετά τις 13-5-2016. Οι νέες διατάξεις του νόμου καταλαμβάνουν όσους αποχωρούν από την ενεργό εργασιακή τους σχέση ή την επιχειρηματικότητα ή τη δημοσιοϋπαλληλική σχέση -το ίδιο ισχύει και για τους ενστόλους- μετά τις 13-5-2016.

Πρόκειται, λοιπόν, για την εφαρμογή των διατάξεων του νόμου για την έκδοση συντάξεων. Όμως ειδικά για τους ενστόλους προνοήσαμε, επειδή ακριβώς φροντίζουμε να μη δημιουργούνται προβλήματα. Φυσικά πρέπει εκ προοιμίου να πω ότι όπου υπάρχουν προβλήματα θα τα λύνουμε. Δικός μας είναι ο νόμος και πάντα ο νομοθέτης διορθώνει, όπου υπάρχουν ανάγκες, εκείνες τις διατάξεις που χρειάζονται διόρθωση. Όμως στην περίπτωση αυτή για την οποία ρωτάτε, όσον αφορά στους ένστολους, επειδή σύμφωνα με τον νόμο η αποστρατεία τους επέρχεται δεκαπέντε μέρες μετά από εκείνη την ημέρα που δημοσιεύεται στο ΦΕΚ η σχετική διοικητική πράξη, ήταν επιεικές να φροντίσουμε να μεταφέρουμε τη χρονική στιγμή της ένταξης αργότερα. Γι’ αυτό βάλαμε ειδικά για τους ένστολους την 1-7-2016 ως ημέρα η οποία θα ισχύει για τις δικές τους συντάξεις.

Συνεπώς πρόκειται για κάτι ευνοϊκό. Εγώ δεν θα το έλεγα ευνοϊκό, αλλά κάτι πολύ λογικό, που έπρεπε να προνοήσουμε. Βάλαμε μία χρονική παράταση της έναρξης ισχύος του νόμου για τον προσδιορισμό των δικών τους συντάξεων. Αυτή είναι η διάκριση. Δεν είναι άλλη η διάκριση. Είναι μια λογική πρόβλεψη.

Σχετικά με τις προσωρινές συντάξεις, το Γενικό Λογιστήριο του Κράτους έχει αρμοδιότητα να εκδίδει τις συντάξεις όλων των δημοσίων υπαλλήλων μέχρι τέλος Δεκεμβρίου 2016, του τρέχοντος έτους. Από την 1η Ιανουαρίου θα τις εκδίδει ο ΕΦΚΑ. Μέχρι τότε έχει αρμοδιότητα το Γενικό Λογιστήριο του Κράτους, που υπόκειται στις αυστηρές διατυπώσεις του Ελεγκτικού Συνεδρίου. Η εγκύκλιος έχει υπογραφεί από εμένα ήδη από τον Αύγουστο και από τον αρμόδιο Υπουργό επίσης. Επίκειται και η δημοσίευσή της στο ΦΕΚ. Το ότι εκδίδονται όμως οι προσωρινές συντάξεις, φαίνεται από το ότι ήδη στο ΙΚΑ έχουν εκδοθεί κοντά στις τρεις χιλιάδες συντάξεις ως προσωρινές στο διάστημα αυτό. Επομένως, δεν είναι ακριβές ότι δεν εκδίδονται προσωρινές συντάξεις. Μάλιστα, χθες ή προχθές –την Παρασκευή ή την Πέμπτη, δεν θυμάμαι καλά- υπέγραψα Υπουργική Απόφαση που δίνει και τις προσωρινές συντάξεις για τις συντάξεις χηρείας, επειδή η ΕΛΣΤΑΤ δεν έχει ακόμη εκδώσει τους σχετικούς συντελεστές για την αναπροσαρμογή των συντάξεων με βάση τα παρελθόντα έτη.

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Πριν δώσω τον λόγο στον κ. Κατσαφάδο, θα ήθελα να ενημερώσω τη Βουλή ότι με έγγραφό του ο Γενικός Γραμματέας της Κυβέρνησης, κ. Καλογήρου, μας γνωρίζει ότι η τρίτη με αριθμό 167/2-11-2016 επίκαιρη ερώτηση πρώτου κύκλου του Βουλευτή Σερρών της Ένωσης Κεντρώων κ. Αναστασίου Μεγαλομύστακα προς τον Υπουργό Αγροτικής Ανάπτυξης και Τροφίμων, σχετικά με το πρόβλημα της αύξησης του πληθυσμού των αδέσποτων ζώων στη χώρα μας, δεν θα συζητηθεί λόγω απουσίας του αρμόδιου Υπουργού κ. Αποστόλου στο εξωτερικό.

Επίσης, δεν θα συζητηθούν λόγω κωλύματος των αρμοδίων Υπουργών και θα επαναπροσδιοριστούν για συζήτηση οι κάτωθι επίκαιρες ερωτήσεις:

Η δεύτερη με αριθμό 182/7-11-2016 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Οικονομικών, σχετικά με τη διαχείριση των κόκκινων δανείων της πρώην ΑΤΕbank, κατά άδικο τρόπο για τους οφειλέτες της, δεν θα συζητηθεί λόγω κωλύματος του Υπουργού Οικονομικών κ. Τσακαλώτου. Αιτία: φόρτος εργασίας.

Η τρίτη με αριθμό 164/1-11-2016 επίκαιρη ερώτηση δεύτερου κύκλου του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τους Υπουργούς Εσωτερικών και Αγροτικής Ανάπτυξης και Τροφίμων, σχετικά με την αντιμετώπιση των προβλημάτων από τις έντονες βροχοπτώσεις στον Νομό Αιτωλοακαρνανίας, δεν θα συζητηθεί λόγω κωλύματος του Υπουργού Εσωτερικών κ. Σκουρλέτη. Αιτία: ενημέρωση του Υπουργού για θέματα του Υπουργείου.

Επίσης, η έκτη με αριθμό 62/10-10-2016 επίκαιρη ερώτηση δεύτερου κύκλου του Βουλευτή Εύβοιας του Λαϊκού Συνδέσμου-Χρυσή Αυγή κ. Νικόλαου Μίχου προς τον Υπουργό Εσωτερικών, σχετικά με την εκτόπιση τριάντα έξι χιλιάδων επτακοσίων εξήντα εννέα τέκνων Ελλήνων από τους βρεφονηπιακούς σταθμούς δεν θα συζητηθεί λόγω κωλύματος του Υπουργού Εσωτερικών κ. Σκουρλέτη. Αιτία: ενημέρωση του Υπουργού για θέματα του Υπουργείου.

Η πέμπτη με αριθμό 127/18-10-2016 επίκαιρη ερώτηση δεύτερου κύκλου του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τον Υπουργό Παιδείας, Έρευνας και Θρησκευμάτων, σχετικά με τα προβλήματα της στέγασης των σπουδαστών στο ΤΕΙ Ηπείρου, δεν θα συζητηθεί λόγω κωλύματος του Υπουργού Παιδείας, Έρευνας και Θρησκευμάτων κ. Γαβρόγλου. Αιτία: ενημέρωση του Υπουργού για θέματα του Υπουργείου του.

Επίσης, η έβδομη με αριθμό 173/3-11-2016 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Ναυτιλίας και Νησιωτικής Πολιτικής, σχετικά με την έγκριση του μεσοπρόθεσμου επιχειρηματικού σχεδίου για τον Οργανισμό Λιμένος Θεσσαλονίκης (ΟΛΘ), δεν θα συζητηθεί λόγω κωλύματος του Υπουργού Ναυτιλίας και Νησιωτικής Πολιτικής κ. Κουρουμπλή. Αιτία: ανειλημμένες υποχρεώσεις.

Τέλος, η πρώτη με αριθμό 180/7-11-2016 επίκαιρη ερώτηση πρώτου κύκλου του Βουλευτή Άρτας της Νέας Δημοκρατίας κ. Γεωργίου Στύλιου προς τον Υπουργό Υποδομών και Μεταφορών, σχετικά με τις κωλυσιεργίες στην έναρξη των εργασιών αποκατάστασης του παλαιού Δικαστικού Μεγάρου Άρτας, δεν θα συζητηθεί λόγω κωλύματος του Υπουργού Υποδομών και Μεταφορών κ. Σπίρτζη. Αιτία: φόρτος εργασίας.

Κύριε Κατσαφάδο, έχετε τον λόγο για τρία λεπτά.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Ευχαριστώ, κύριε Πρόεδρε.

Κύριε Υπουργέ, θέλω να είμαι καλοπροαίρετος και θέλω να πιστεύω ότι οι συνεργάτες σας δεν σας έχουν ενημερώσει σωστά.

Κανένας, μα κανένας ένστολος, είτε υπηρετούσε στις Ένοπλες Δυνάμεις, είτε υπηρετούσε στα Σώματα Ασφαλείας και στην Πυροσβεστική, από τον Μάρτη που έχει καταθέσει τα χαρτιά του για να βγει στη σύνταξη, δεν έχει πάρει διευκρινιστική απάντηση από το Γενικό Λογιστήριο του Κράτους ούτε για το με ποιον τρόπο θα υπολογιστεί αυτή, ούτε για το πότε θα πάρει τη σύνταξή του και σαφέστατα δεν έχει πάρει προσωρινή σύνταξη. Αυτό είναι κάτι το οποίο είναι αδιαμφισβήτητο.

Και σε όλους αυτούς τους ανθρώπους, κάτω απ’ αυτές τις πολύ δύσκολες οικονομικές συνθήκες, που τις γνωρίζουμε όλοι, οι οποίοι είχαν υψηλή αίσθηση του καθήκοντος, υπηρέτησαν την πατρίδα, υπηρέτησαν την κοινωνία, υπηρέτησαν το σύνολο των πολιτών, σε όλους αυτούς τους ανθρώπους, λοιπόν, κάτω απ’ αυτές τις αντίξοες οικονομικές συνθήκες, η απάντηση που δίνει το Γενικό Λογιστήριο, κύριε Υπουργέ -όχι η απάντηση που δίνω εγώ-, είναι ότι είναι αναρμόδιο να τους απαντήσει και περιμένει διευκρινιστικές εγκυκλίους από το αρμόδιο Υπουργείο.

Σας ρωτώ, λοιπόν, κύριε Υπουργέ: Είναι ερασιτεχνικός και πρόχειρος τουλάχιστον ο τρόπος με τον οποίο αντιμετωπίσατε το θέμα; Πόσος καιρός πρέπει να περάσει, κύριε Υπουργέ, γι’ αυτήν τη μεγάλη μερίδα των υπαλλήλων που το καθήκον που επιτελούσαν πάρα πολλές φορές, έθετε σε κίνδυνο ακόμα και την ίδια τους τη ζωή; Πότε πρέπει να λυθεί το θέμα; Πόσος καιρός θα παρθεί; Γνωρίζετε ότι μιλάμε για ανθρώπους οι οποίοι δεν είναι σε ένα ανώτερο οικονομικό επίπεδο. Μιλάμε για ανθρώπους που έχουν πραγματική ανάγκη αυτά τα χρήματα και είναι τέσσερις και πέντε μήνες που δεν έχουν εισπράξει ούτε 1 ευρώ. Δεν είναι επαίτες, δεν το ζητάνε, δεν είναι χαριστικό. Είναι αυτό το οποίο οφείλει το κράτος απέναντι σε ανθρώπους, οι οποίοι έχουν τεράστιες υποχρεώσεις, έχουν παιδιά τα οποία σπουδάζουν, έχουν παιδιά τα οποία είναι στην επαρχία. Πώς θα μπορέσει να αντεπεξέλθει αυτή η οικονομία και αυτό το νοικοκυριό;

Όταν φτιάξατε τον ΕΦΚΑ και με τη δομή με την οποία τον χτίζετε τώρα -γιατί τώρα οργανώνεται αυτός ο ενιαίος φορέας- θα έπρεπε, αν μη τι άλλο, να είχατε προνοήσει να υπάρχει ένα μεταβατικό στάδιο, γιατί γνωρίζαμε πόσο καιρό θα πάρει για να συσταθεί αυτός ο νέος φορέας. Μιλάμε για ανθρώπους, οι οποίοι έχουν παλέψει και έχουν αγωνιστεί στη ζωή τους για το εθνικό και το κοινωνικό συμφέρον, για την εθνική και κοινωνική ειρήνη. Θα σας παρακαλούσα, λοιπόν, επειδή δεν τους αξίζει και δεν τους αρμόζει να βρίσκονται σε κατάσταση επαιτείας, όσο το δυνατόν πιο γρήγορα να βγάλετε αυτές τις διευκρινιστικές εγκυκλίους και να μας απαντήσετε εάν μπορείτε σήμερα κι από εδώ κιόλας, πότε θα μπορέσουν να πάρουν προσωρινή σύνταξη.

Σας ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Κύριε Υπουργέ, έχετε τον λόγο και πάλι.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Δεν αμφισβητώ την καλή σας προαίρεση, κύριε Κατσαφάδο. Διευκρίνισα όσα διευκρίνισα κατά την πρωτομιλία μου και είναι όπως ακριβώς τα είπα. Δεν έχω καμμία διαφωνία στη δική σας διαπίστωση, γιατί είναι και δική μου, ότι καθυστερεί η καταβολή των συντάξεων σε αυτόν τον πληθυσμό. Είπα ότι δεν είναι γενικό πρόβλημα αυτό που προκύπτει από τον νόμο. Δεν προκύπτει από τον νόμο, γιατί ήδη το ΙΚΑ…

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Είναι ειδικό πρόβλημα; Μόνο γι’ αυτούς;

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Θα σας πω.

Είπα ότι μέχρι τέλος του έτους την αρμοδιότητα τη διατηρεί το Γενικό Λογιστήριο να δίνει αυτές τις συντάξεις. Δεν την έχει ο ΕΦΚΑ. Αυτό δεν σημαίνει ότι απεκδύομαι των δικών μου ευθυνών για να φροντίσω και να συνεισφέρω στην ταχύτερη έκδοση συντάξεων και για εκείνους τους πολίτες που συνταξιοδοτούνται από το Γενικό Λογιστήριο του Κράτους.

Σας διαβεβαιώ ότι τα σχετικά προβλήματα που υπάρχουν, θα επιλυθούν σύντομα. Είναι ζητήματα ελέγχου της όλης διαδικασίας από το Ελεγκτικό Συνέδριο. Υπάρχουν καινούργια ζητήματα στον νόμο. Το Ελεγκτικό Συνέδριο κάνει τη δική του προσέγγιση νομικής ορθότητας των διατάξεων και την κάνει με τις διαδικασίες που προβλέπει ο νόμος για το Ελεγκτικό Συνέδριο. Εκεί οφείλεται, προφανώς, η κάποια καθυστέρηση. Η σχετική εγκύκλιος έχει εκδοθεί. Ό,τι υπάρχει και εμποδίζει από τυχόν δική μας παράλειψη, σας διαβεβαιώ ότι θα εξαλειφθεί πάρα πολύ σύντομα, για να προχωρήσει η έκδοση αυτών των συντάξεων.

Θα γίνει αυτό και δεν έχω καμμία άλλη αίσθηση παρά μόνο αυτήν που κι εσείς έχετε, ότι κακώς υπάρχει καθυστέρηση στην καταβολή των συντάξεων σ’ αυτούς τους ανθρώπους.

Το ταχύτερο δυνατόν θα λυθεί το πρόβλημα αυτό. Θα το δω κι εγώ. Θα απευθυνθώ κι εγώ για τη συντομότερη επίλυση κάθε προβλήματος που μπορεί να υπάρχει.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Με τη συναίνεση του Σώματος και ώρα 19.05΄ λύεται η συνεδρίαση για την Τετάρτη 16 Νοεμβρίου 2016 και ώρα 14.30΄, με αντικείμενο εργασιών του Σώματος νομοθετική εργασία: σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**